塗山懷古
作者：陳陶
朝代：唐

paragraphs: 落拓書劍晚，清秋鷹正籠。
塗山間來上，敬愛如登龍。
覽古覺神王，翛然天地空。
東南更何有，一醉先王風。
惟昔放勳世，陰晦徹成洪。
皇圖化魚鱉，天道漂無蹤。
帝乃命舟檝，掇芳儒素中。
高陳九州力，百道驅歸東。
舊物復光明，洪爐再埏鎔。
經門不私子，足知天下公。
亮曰那並生，唐虞禪華蟲。
茲山朝萬國，一賦寰海同。
十載有區宇，秋豪皆帝功。
垂衣不驕德，子桀如何聾。
握髮聞禮賢，葺茅見卑宮。
凡夫色難事，神聖安能恭。
道隱三千年，遺芳播笙鏞。
當時執圭處，佳氣仍童童。
海嶼儼清廟，天人盛祇供。
玄恩及花木，丹讖名崆峒。
異代草澤臣，何由樹勳庸。
堯階未曾識，誰信平生忠。
恨不當際會，預爲執鞭僮。
勞歌下山去，懷德心無窮。